**Tale til Høyres kampanjekonferanse**

Dato: 10. mai kl. 13.15-13.45

Antall ord: 2400

Prompter: Nei

**Kjære venner,**

**Når jeg går ut døren om morgenen, ja så tenker jeg ofte at jeg har verdens morsomste jobb.**

**Det handler ikke om pendle-ruten til Oslo, kaffen på Stortinget, eller merknadene som må skrives.**

**Men fordi jeg er så heldig å møte mennesker.**

**Det handler om at hver eneste uke, og hver eneste dag, så møter jeg folk som står på for det de tror på.**

* **Helsearbeidere som engasjert forteller hvordan de har klart å gi litt bedre hjelp til de som trenger det.**
* **Unge uføre som har kjempet seg tilbake i jobb.**
* **Lærere som sitter igjen på kvelden for å gi ekstra matteundervisning.**
* **Gründere som stolt forteller om bedriften sin, selv om det er lenge til den blir lønnsom.**

**Det er rørende møter.**

**Og som politiker blir man på en måte litt ydmyk.**

**Fordi man skjønner hvor utrolig viktig den innsatsen – helt nede på individnivå – er for at samfunnet vårt skal gå rundt.**

**At uten enkeltmennesket og de små fellesskapene, så blir den store politikken liten.**

**Fordi et godt samfunn bygges nedenfra og opp, ikke ovenfra og ned.**

**Alle vi her er enige om det.**

**Og det er nettopp dette vår kampanje de neste 121 dagene handler om.**

**I denne valgkampen får velgerne ingen slagord fra oss.**

**Men de får løsninger som virker.**

* **For at Norge skal bli tryggere.**
* **For at bedriftene våre skal bli sterkere.**
* **For at pasientene skal få behandling raskere.**
* **Og for at barna våre skal lære mer på skolen.**

**Men en god valgkamp kommer ikke av seg selv, det vet vi som har vært med på et par valgkamper før.**

**Det krever mye hardt arbeid, og det krever at man sitter inne på Gardermoen en deilig vårdag i mai.**

**Og det krever at man står løpet helt inn til valglokalene stenger om kvelden 8. septamber.**

**Men at noe er krevende, betyr gjerne at det er verdt å gjøre. Og jeg er helt sikker på at det er verdt å ofre en helg i år.**

**For det er mye som står på spill i valget til høsten.**

**Når det er uro i verden er det selvfølgelig lett å la seg rive med av geopolitikken, toll og løpende oppdateringer fra Det hvite hus.**

**Ine, PC og jeg er ofte ute og peker på hvordan Norge kan, bør, og må ruste opp raskere for å sørge for at vi skal være trygge i en urolig verden.**

**Men et stortingsvalg handler også om å feste blikket på de små fellesskapene med de store utfordringene her hjemme.**

* **Mammaen eller pappaen som ikke kan jobbe fordi han eller hun står i helsekø.**
* **Gutten som faller ut av skolen fordi han aldri fikk hjelp til å mestre de grunnleggende ferdighetene.**
* **Jenten som ikke velger utdanning i forsvaret fordi vi ikke øver og trener nok.**
* **Bedriften som flagger ut fordi politikerne var mer opptatt av å fordele verdier enn hvordan de skulle bli skapt.**

**Dessuten er det sånn at det er summen av alt som skjer i vårt land, som til sammen utgjør vår felles motstandskraft og styrke i møte med de utfordringene som måtte komme vår vei i årene som kommer.**

* **Vi blir bedre forberedt på fremtidens utfordringer, når barna våre lærer det de skal på skolen.**
* **Vi kan håndtere kriser og katastrofer bedre når vi har en velfungerende helsetjeneste og en frisk befolkning.**
* **Vi kan satse mer på politi og forsvar når vi har et næringsliv som bidrar med skatteinntekter til fellesskapet.**
* **Og vi tåler uro, uforutsigbarhet og usikkerhet bedre når det nærmeste og viktigste fellesskapet, nemlig familien, gir trygghet og stabilitet i hverdagen.**

**Jeg begynte med å si at jeg er utrolig glad i jobben min, men noen ganger er møtene med disse enkeltmenneskene også det mest krevende jeg gjør.**

**Fordi det trenger ikke være sånn.**

**Jeg er ikke fargerik nok til å late som at Norge har blitt ulevelig de siste fire årene, men hver uke møter jeg**

* **noen som kunne hatt det bedre**
* **noen som har ventet på hjelp for lenge**
* **noen som er i ferd med å gi opp**
* **og mange som vil mer, men blir holdt tilbake**

**Så la det derfor være helt klart:**

**Selv om jeg elsker jobben min i dag, så har jeg alle intensjoner om å bytte jobb til høsten!**

**Fordi i møte med både de langsiktige utfordringene – og den uroen mange nå opplever – så trenger Norge en ny, Høyre-ledet regjering.**

**En regjering med handlekraft til å ta de rette valgene i dag, samtidig som vi bygger landet vårt sterkere for i morgen.**

**En Høyre-ledet regjering som velger løsninger over slagord.**

**Så lenge jeg har vært med i Høyre, så har skolepolitikken vært en av de aller viktigste sakene – både for partiet og for velgerne våre.**

**For eksempel tipper jeg at en del av dere meldte dere inn i Høyre nettopp på grunn av skolepolitikken.**

**I år vil jeg driste meg til å si at skolepolitikken ikke bare er viktig for Høyre, eller for de som stemmer på oss.**

**Skolepolitikken er viktigere enn på lenge – for landet.**

**For når vi skal løse utfordringene vi står og kommer til å møte på fremover, så er nesten ingenting viktigere enn hva vår fremtid – nemlig barna våre – lærer på skolen hver dag.**

**Høyres visjon er, som dere vet, å skape et samfunn med muligheter for alle.**

**Alle generasjoner opplever sine oppturer og nedturer – muligheter og utfordringer.**

**Men felles for de fleste av oss som lever i dag, er at vi stort sett har fått det gradvis bedre – på arbeidsmarkedet, i boligmarkedet og ellers – og vi har stort sett bare har blitt friskere og rikere gjennom vår levetid.**

**Fremover blir kanskje det annerledes.**

**Jeg har tidligere snakket om at vi ser tendensene til et generasjonsgap.**

**Men også den sikkerhetspolitiske situasjonen gjør at vi trolig må klare oss mer selv.**

**Stå mer på egne ben.**

**Ta et større ansvar for vår egen sikkerhet og fremtid.**

**Det betyr at våre barn og barnebarn ikke kan sitte og vente på at mulighetene kommer til dem.**

**Kanskje må også de ta et større ansvar for sin egen fremtid.**

**Det aller viktigste vi kan gjøre for å hjelpe dem, er å gi alle de som vokser opp i dag en god skole.**

**En skole som sørger for at alle barn, uavhengig av bakgrunn, får mulighet til å utvikle sine evner og ferdigheter – sånn at de kan nå sitt absolutte fulle potensial.**

**Dessverre har vi ikke den skolen i Norge i dag.**

**Ja. Det finnes fantastisk mange flinke lærere og skoleledere som gjør en utrolig innsats for sine elever.**

**Og jeg er veldig stolt av innsatsen vi gjorde i regjering.**

**Med blant annet Torbjørn, Jan Tore og Henrik som statsråder i Kunnskapsdepartementet, så vi at pilene pekte i riktig retning.**

**Fordi vi**

* **Satset på etter- og videreutdanning av lærere**
* **Innførte systematisk tidlig innsats for å hjelpe elevene som hang etter**
* **Tok initiativ til en fullføringsreform for å gi alle en livslang rett til å fullføre videregående skole**

**Men nei. Det var ikke nok.**

**Resultatene i norsk skole er ikke gode nok, og nå ser vi tydelig at flere piler igjen har snudd og peker feil vei i norsk skole.**

**For det første: Norske elever leser for dårlig. 1 av 3 elever sliter med lesing, og aldri før har vi hatt flere 15-åringer på laveste nivå. Det betyr at de sannsynligvis vil slite med å lese undertekster på TV.**

**For det andre: Vi er for dårlige i matematikk. 1 av 3 elever mangler grunnleggende ferdigheter. Det betyr at de sannsynligvis vil ha problemer med å forstå en meningsmåling i avisen fordi de ikke forstår tall godt nok.**

**For det tredje: Vi gjør det dårligere i naturfag enn våre naboland – et fag som bare vil bli viktigere fremover hvis vi for eksempel skal lykkes med den klimaomstillingen jeg snakket om i sted.**

**Den aller ferskeste PISA-undersøkelsen viser at norske elever har blitt dårligere både i matte, naturfag og lesing de siste årene.**

**For det fjerde: Frafallet er fortsatt for stort. 1 av 5 elever fullfører ikke videregående skole.**

**For det femte: Mange lærere og rektorer slutter. Jeg har til og med snakket med studenter på lærerhøyskolen som forteller at de ikke kan se for seg å jobbe i et klasserom. Derfor ga jeg fem løfter til fremtidens lærere i min landsmøtetale.**

**Vi i Høyre kan gjerne erkjenne at vi ikke gjorde nok da vi satt i regjering.**

**Men paradokset er at til tross for fallende og dårlige resultater i norsk skole, så kan det virke som alarmen ikke har gått hos hun som har ansvaret.**

**Kari Nessa Nordtun er kunnskapsminister, og skylder på alle andre for dårlige resultater.**

**Sylvi Listhaug har jeg skjønt at vil bli kunnskapsminister, og skylder også på alle andre for dårlige resultater.**

**Og sånn går debatten rundt norsk skole.**

**Jeg kan knapt huske at Sylvi hadde innspill til skolepolitikken de årene hun satt i min regjering.**

**Dessverre husker jeg mye av skolepolitikken til Arbeiderpartiet.**

**For de siste årene har vi hatt en regjering som konsekvent har svekket læringstrykket i skolen fremfor å finne måter å gjøre læringen bedre på.**

**Regjeringen har:**

* **Fjernet kravet om faglig fordypning i basisfagene**
* **Bestemt seg for å skrote kartleggingsprøver for å få plass til mer lek i første klasse**
* **Fjernet lærerspesialistordningen som gjorde det mer attraktivt for flinke lærere å jobbe som nettopp lærere**
* **Droppet firer-kravet for å bli lærer**

**Regjeringen har rett og slett fjernet de viktigste tiltakene for å bidra til tidlig innsats. Og det går særlig utover de elevene som har størst utfordringer.**

**Det kan føre til at de som sliter blir fanget opp senere. At tiltak ikke settes inn.**

**Jeg har sagt det før. Men jeg får faktisk litt «deja vu» av denne skolepolitikken til Arbeiderpartiet.**

**De har gjort disse feiltrinnene før.**

**Problemet er bare at i motsetning til de elevene som snart har eksamen, så nekter Arbeiderpartiet å lære av feilene de gjør.**

**I 2006 sa skolepolitisk talsperson, Anniken Huitfeldt, at Arbeiderpartiet måtte ta et oppgjør med sin egen skolepolitikk. «Vi har nedprioritert betydningen av kunnskap. Vi har i altfor stor grad godtatt at det ikke er så farlig at noen faller helt av», sa hun.**

**Jens Stoltenbergs tidligere kunnskapsminister, Øystein Djupedal, sa at han «til tider tatt litt for lett på dette med kunnskap. Vi har kommet til en kollektiv erkjennelse om at vi har valgt feil ved å ikke stille krav»**

**Stortingskandidat Trond Giske tok også et oppgjør med egen og andres skolepolitikk for noen år siden: «Når én av fire går ut av skolen uten å ha fullført, så har alle feilet», sa han.**

**Vel… Det er jo fristende å si at det først og fremst er venstresiden som har feilet.**

**Og når de har feilet, så har Høyre vært uenig.**

**Likevel kan jeg også gjerne ta litt selvkritikk:**

**Alle partier som har sittet i regjering de siste 20 årene har sin del av ansvaret.**

**For eksempel kan jeg si at læreplanene som ble utarbeidet under min regjering hadde gode intensjoner, men noe ble for luftige og generelle.**

**For å være helt konkret:**

**Tiendeklassingene som skal gjennomføre matematikkeksamen nå i mai, om ti dager, bør være det siste kullet som skal reflektere mer enn de skal regne.**

**Som flere fagfolk har påpekt: Matte er jo ikke først og fremst et snakkefag, men et tallfag med to streker under svaret.**

**Derfor er jeg faktisk ganske glad for at det nå går mot politisk flertall for å gjøre noen justeringer i det vi la frem i regjering.**

**Det er Høyre innstilt på å få til raskt.**

**Heldigvis står ikke valget til høsten bare mellom Arbeiderpartiet som har tatt feil om kunnskap og FrP som ikke har snakket om kunnskap.**

**For når vi ser hvilken vei skoleresultatene går, er Høyres svar krystallklart:**

**Vi skal aldri kompromisse på elevenes læring.**

**Kunnskap er det aller viktigste i skolen.**

**Det betyr at alt annet må prioriteres ned, sånn at vi kan prioritere læringen opp!**

**Kjære venner.**

**La oss bruke dette som motivasjon til å stå på i valgkampen.**

**For med Høyre blir det ingen slagord.**

**Bare mer læring i skolen.**

**Det skal vi få til gjennom fire tydelige grep:**

**For det første skal alle elever få tilpasset undervisning. Uansett hvor i skoleløpet man er, skal man lære grunnleggende ferdigheter.**

**Og blir man hengende etter, skal man få rask og intensiv hjelp.**

**For alle skoler må følge plikten til å avdekke behov og gi nødvendig hjelp.**

**Og vi må ha kartleggingsprøver i første klasse på skolen – og gjerne følge Høyre-styrte Oslos eksempel med kartleggingsprøver i både 1. og 2. klasse for å fange opp de som sliter.**

**Vi må følge med for å kunne følge opp, og som Tina så fint sa det: Det er umulig å styre skolen i blinde.**

**For det andre skal vi utdanne og holde på de beste lærerne. Drømmelærere vokser nemlig ikke på trær, og tall fra Grunnskolens informasjonssystem viser at andelen ukvalifiserte lærertimer ikke har vært høyere på 20 år. Høyre vil stille karakterkrav for å komme inn på lærerutdanningen.**

**Vi vil stille krav om faglig fordypning.**

**Og vi vil ha en lærerspesialistordning sånn at lærerne får flere karriereveier i skolen, og sånn at noen lærere får et større ansvar for å holde seg oppdatert på forskningen.**

**For det tredje må vi gi elevene et bedre grunnlag i de fagene samfunnet trenger.**

**Høyre vil innføre en ekstra time naturfag i uken på ungdomstrinnene, og etablere flere talentsentre i realfag.**

**Vi vil også åpne for at elevene på ungdomsskolen kan velge ulik tilnærming til matematikk, praktisk eller teoretisk, slik som på videregående.**

**For det fjerde skal vi sikre ro, orden og en skole der alle kan føle seg trygge.**

**Høyre har en helt klar og tydelig forventning om at elevene skal være til stede på skolen.**

**Derfor er vi også garantisten for en fraværsgrense i videregående, i tillegg til at vi har tatt initiativ til å innføre en plikt for skolene til å følge opp elever fra første fraværsdag i grunnskolen i ny opplæringslov.**

**Det er mine løfter til elever og lærere.**

**Jeg håper dere er klare for å snakke om dem til velgere dere møter på husbesøk, standsaksjoner og i telefonsamtaler.**

**Vi har ingen slagord.**

**Men politikken har vi.**

**Kandidatene har vi.**

**Frivillige har vi.**

**Nå må vi alle gjøre innsatsen som skal til for at vi også får velgernes tillit 8. september, sånn at vi kan gi Norge en ny regjering med løsninger som virker.**

**Takk for oppmerksomheten.**